ประกาศกระทรวงสาธารณสุข เรื่อง การแจ้งคำสั่งพักใช้หนังสือรับรองการแจ้งและใบอนุญาต และคำสั่งเพิกถอนหนังสือรับรองการแจ้งและใบอนุญาต พ.ศ. 2560
ประกาศกระทรวงสาธารณสุข
ประกาศกระทรวงสาธารณสุข
เรื่อง
การแจ้งคำสั่งพักใช้หนังสือรับรองการแจ้งและใบอนุญาต
และคำสั่งเพิกถอนหนังสือรับรองการแจ้งและใบอนุญาต
พ.ศ. ๒๕๖๐
 

โดยที่เป็นการสมควรกำหนดหลักเกณฑ์ วิธีการ
และเงื่อนไขเกี่ยวกับการแจ้งคำสั่งพักใช้หนังสือรับรองการแจ้งและใบอนุญาต และคำสั่งเพิกถอนหนังสือรับรองการแจ้งและใบอนุญาต

อาศัยอำนาจตามความในมาตรา ๕ วรรคหนึ่ง มาตรา ๖ (๑๖) และมาตรา ๔๐
วรรคสอง แห่งพระราชบัญญัติเชื้อโรคและพิษจากสัตว์ พ.ศ. ๒๕๕๘
รัฐมนตรีว่าการกระทรวงสาธารณสุข โดยคำแนะนำของคณะกรรมการเชื้อโรคและพิษจากสัตว์จึงออกประกาศไว้
ดังต่อไปนี้

ข้อ ๑ ประกาศนี้เรียกว่า ประกาศกระทรวงสาธารณสุข เรื่อง การแจ้งคำสั่งพักใช้หนังสือรับรองการแจ้งและใบอนุญาต
และคำสั่งเพิกถอนหนังสือรับรองการแจ้งและใบอนุญาต พ.ศ. ๒๕๖๐

ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ การแจ้งคำสั่งพักใช้หนังสือรับรองการแจ้งและใบอนุญาต
และคำสั่งเพิกถอนหนังสือรับรองการแจ้งและใบอนุญาต ให้ดำเนินการอย่างหนึ่งอย่างใด
ดังต่อไปนี้
(๑)
ส่งหนังสือแจ้งคำสั่งดังกล่าวโดยเจ้าหน้าที่กรมวิทยาศาสตร์การแพทย์นำไปส่งให้ผู้รับหนังสือรับรองการแจ้งหรือผู้รับใบอนุญาตตามที่อยู่ที่ระบุไว้ในหนังสือรับรองการแจ้งหรือใบอนุญาต
ในกรณีที่ไม่พบผู้รับหนังสือรับรองการแจ้งหรือผู้รับใบอนุญาตหรือผู้รับหนังสือรับรองการแจ้งหรือผู้รับใบอนุญาตไม่ยอมรับหนังสือแจ้งคำสั่งดังกล่าว
ให้ส่งหนังสือนั้นกับบุคคลใดซึ่งบรรลุนิติภาวะที่อยู่หรือทำงานในสถานที่นั้น
ในกรณีที่บุคคลนั้นไม่ยอมรับ ให้เจ้าหน้าที่กรมวิทยาศาสตร์การแพทย์วาง
หรือปิดหนังสือนั้นไว้ในที่ซึ่งเห็นได้ง่าย ณ สถานที่นั้นต่อหน้าเจ้าพนักงานตามที่กำหนดไว้ในกฎหมายว่าด้วยวิธีปฏิบัติราชการทางปกครอง
(๒) ส่งหนังสือแจ้งคำสั่งดังกล่าวโดยทางไปรษณีย์ตอบรับให้ผู้รับหนังสือรับรองการแจ้งหรือผู้รับใบอนุญาตตามที่อยู่ที่ระบุไว้ในหนังสือรับรองการแจ้งหรือใบอนุญาต
(๓)
แจ้งคำสั่งดังกล่าวโดยทางสื่ออิเล็กทรอนิกส์ให้ผู้รับหนังสือรับรองการแจ้งหรือผู้รับใบอนุญาต
และให้ส่งหนังสือแจ้งคำสั่งตาม (๑) หรือ (๒) ด้วย ทั้งนี้
โดยให้มีระบบเอกสารที่ทำในรูปของข้อมูลอิเล็กทรอนิกส์ แนวนโยบาย
และแนวทางปฏิบัติในการรักษาความมั่นคงปลอดภัยด้านสารสนเทศตามหลักเกณฑ์และวิธีการในการทำธุรกรรมทางอิเล็กทรอนิกส์ภาครัฐ

ข้อ ๔ กรณีมีความจำเป็นเร่งด่วน
ให้แจ้งคำสั่งพักใช้หนังสือรับรองการแจ้งและใบอนุญาต และคำสั่งเพิกถอนหนังสือรับรองการแจ้งและใบอนุญาตโดยวิธีส่งทางโทรสาร
ทั้งนี้
ให้มีหลักฐานในการส่งโทรสารนั้น และให้ส่งหนังสือแจ้งคำสั่งตามข้อ ๓ (๑) หรือ (๒)
ด้วย

ข้อ ๕ ให้อธิบดีกรมวิทยาศาสตร์การแพทย์รักษาการตามประกาศนี้


ประกาศ
ณ วันที่ ๒๘ สิงหาคม พ.ศ. ๒๕๖๐
ปิยะสกล
สกลสัตยาทร
รัฐมนตรีว่าการกระทรวงสาธารณสุข







พัชรภรณ์/อัญชลี/จัดทำ
๖ ตุลาคม ๒๕๖๐

ปริญสินีย์/ตรวจ
๒๗ พฤศจิกายน
๒๕๖๐















[๑] ราชกิจจานุเบกษา
เล่ม ๑๓๔/ตอนพิเศษ ๒๔๕ ง/หน้า ๔/๔ ตุลาคม ๒๕๖๐